[{"text_idx": "#000003", "text": "Arddangosfa \u2018Dwlu ar y Geiriau\u2019"}, {"text_idx": "#000005", "text": "Thomas a\u2019r Tayloriaid: Rhan 2"}, {"text_idx": "#000006", "text": "Ym 1949, prynodd Margaret Taylor y brydles ar gyfer y Ty\u0302 Cychod yn Nhalacharn er mwyn rhoi cartref mwy sefydlog i Dylan a\u2019i deulu. Yn y blog hwn, mae Linda\u2019n ymchwilio i gefndir yr anrheg hael hon."}, {"text_idx": "#000008", "text": "Yn yr hydref dilynol, mae A J P yn cofio bod Dylan a\u2019i wraig wedi \u2018cyrraedd heb unrhyw rybudd\u2019. Doedd ganddynt unman i fyw, felly cynigiodd Margaret y ty\u0302 haf glan afon iddynt yn yr ardd. Roedd A J P yn gandryll; nid oedd yn hoffi Dylan, a gyrhaeddodd pan roedd priodas y Tayloriaid eisoes dan straen sylweddol. Yn ei hunangofiant, \u2018A Personal History\u2019, mae\u2019n dweud bod Margaret dros ei phen ai chlustiau mewn cariad ag un o\u2019i fyfyrwyr, Robert Kee, a oedd yn cwyno am ei sylw diwahoddiad, gan wneud i Robert deimlo\u2019n llawn cywilydd ac yn ddig, a diflannodd unrhyw anwyldeb at ei wraig yn llwyr."}, {"text_idx": "#000009", "text": "I ddechrau, roedd A J P yn meddwl y byddai Dylan yn tynnu sylw Margaret oddi ar ei hobsesiwn a\u0302 Kee, ac yn wir, chwaraeodd Margaret ran fwyfwy amlwg ym mywydau cartref y Thomasiaid gan ddarparu prydau bwyd a gwely ar gyfer eu merch, Aeronwy, yn ogystal a\u0302 thalu ffi\u0308oedd ysgol breswyl eu mab, Llewelyn. Fel noddwr newydd Dylan, trodd ei sylw wedyn at hyrwyddo\u2019i yrfa lenyddol, gan drefnu parti\u0308on artistig a llenyddol lle gallai e\u2019 gwrdd a\u0302 phobl ddeallus Rhydychen. Yn gyfnewid am hyn, ysgrifennodd Dylan feirniadaeth manwl ac adeiladol o farddoniaeth (cyffredin) Margaret ei hun, ac roedd y Thomasiaid yn gwmni cydnaws iddi, rhywbeth yr oedd Margaret fel person cymdeithasgar yn brin ohono. Byddai\u2019r triawd yn aml yn mynd allan i yfed gyda\u2019i gilydd."}, {"text_idx": "#000011", "text": "Ffynnai Margaret ar ddibyniaeth Dylan; roedd hi\u2019n benderfynol o ddiwallu holl anghenion yr athrylith, a daeth o hyd i\u2019r Plasty yn South Leigh, ger Rhydychen, iddynt (mewn realiti, bwthyn cyffredin oedd). Ei gw\u0302r dalodd amdano mewn gwirionedd: yn ei hunangofiant, mae\u2019n cyfaddef iddo wneud \u2018rhywbeth ffo\u0302l iawn\u2019; er gwaethaf ystyried y bardd yn dwyllwr a oedd yn byw ym mhoced eraill, talodd am yr eiddo gan ddefnyddio arian o etifeddiaeth bersonol \u2013 ar yr amod y byddai Margaret yn rhoi\u2019r gorau i ariannu Dylan."}, {"text_idx": "#000012", "text": "Ond torrodd Margaret ei haddewid, ac ymhen dim roedd yn diwallu anghenion Dylan unwaith eto, a oedd llwyr ymwybodol y byddai ei noddwr cyfoethog newydd yn barod i ddefnyddio\u2019i hincwm preifat i wireddu\u2019i ddymuniadau. (Pan ofynnodd yntau am rywle tawel i ysgrifennu, darparodd hithau garafa\u0301n sipsi.) Gwyddai hefyd ei bod hi\u2019n wedi gwirioni arno, ac yn breuddwydio am ddod yn gariad iddo. Roedd Margaret wedi\u2019i hudo cymaint (er mawr ddifyrrwch i Dylan) fel yr aeth ati i lunio cynlluniau manwl i ddianc gydag ef o Orsaf Paddington. Yn ffodus, nid oedd Caitlin erioed wedi\u2019i hystyried yn fygythiad rhamantus difrifol i\u2019w priodas."}, {"text_idx": "#000013", "text": "I\u2019r Thomasiaid, roedd pris uchel iawn i\u2019w dalu am yr ymlyniad hwn; roedd Margaret, er bod ganddi fwriadau da, yn ymyrryd ac roedd hi bob amser yn cyrraedd yn ddirybudd i dresmasu ar eu lle personol. Barn Caitlin oedd \u2018she was a mad organiser, and right away she wanted to rearrange our lives....\u2019; gan ychwanegu \u2018she managed to irritate the life out of us\u2019. Roedd Dylan yn derbyn ei hymddygiad; roedd ei noddwr yn crefu am ei holl sylw, ac roedd hyn yn allweddol ar gyfer cael gafael ar linynnau pwrs hir \u2018Maudlin Magdalen Maggie\u2019, yn enwedig o ran ei amgylchedd ysgrifennu, ei gynhyrchedd a\u2019i incwm."}, {"text_idx": "#000014", "text": "Ym 1949, prynodd Margaret y brydles o \u00a33,000 er mwyn rhoi\u2019r Ty\u0302 Cychod yn Nhalacharn i Dylan, ar o\u0302l iddo ddweud ei fod yn dyheu am symud yn o\u0302l i Gymru. Roedd hi hyd yn oed wedi\u2019u dilyn i Gymru, gan brynu ei chartref ei hun yn The Grist, Talacharn, fel y gallai ei fonitro. Ar hyn, ysgrifennodd A J P at y bardd yn dweud wrtho ei fod yn dinistrio\u2019i briodas, ond ni chafodd unrhyw ymateb. Yn lle, cydnabu Dylan garedigrwydd parhaus ei noddwr yn ffurfiol: \u2018All I write in this water and tree room on the cliff, every word will be a thanks to you.\u2019 Ond cyn bo hir, roedd yn dynn arno am arian unwaith eto, a gadawodd i Margaret dalu\u2019i holl filiau."}, {"text_idx": "#000015", "text": "Fodd bynnag, yn breifat, roedd Dylan yn aml yn ddifenwol o \u2018Mad Mags\u2019 (yn enwedig i Caitlin, er efallai yr oedd yn gwneud hyn i\u2019w sicrhau nad oedd Margaret yn fygythiad i\u2019w priodas) ac yn anniolchgar iawn. Roedd yn ei hystyried yn berson annifyr, hawdd dylanwadu arni, ac yn ffynhonnell ariannol ddiniwed ond, ym 1950, daeth Margaret yn fygythiad go iawn i\u2019w briodas ar o\u0302l dweud wrth Caitlin gynddeiriog am ei garwriaeth a\u0302 Pearl Kazin, newyddiadurwr yr oedd wedi cwrdd a\u0302 hi ar ei daith gyntaf i ogledd America. Dywedodd bywgraffydd Dylan, Andrew Lycett, fod hyn yn ymateb personol ac emosiynol. Roedd Margaret yn ofni y byddai ei dylanwad ei hun dros fywyd Dylan yn dod i ben, yn enwedig pe bai\u2019n gadael ei deulu i fod gyda Pearl."}, {"text_idx": "#000016", "text": "Am gyfnod byr, symudodd y Thomasiaid i Lundain ar o\u0302l i Dylan benderfynu y byddai ei gynhyrchedd yn gwella yn Llundain. Prynodd Margaret fflat yn Camden Town, yn agos at eiddo yr oedd hi wedi perswadio\u2019i gw\u0302r hollol ddiarwybod i\u2019w brydlesu, a daeth hi a\u0302\u2019r carafa\u0301n sipsi i Lundain o South Leigh. Parhaodd Margaret i ymyrryd ym mywyd Dylan am weddill ei oes; yn eironig, roedd hithau ymhlith parti o bobl a ddymunodd pob lwc iddo wrth iddo adael am ei daith drychinebus olaf i America."}, {"text_idx": "#000017", "text": "Mae Paul Ferris yn crynhoi\u2019r naratif rhwng y ddau: \u2018unquestionably Mrs Taylor was deeply entangled, let her marriage disintegrate on his behalf, and mourned him when he died\u2019."}, {"text_idx": "#000018", "text": "Mae nifer o ymwelwyr a\u0302\u2019n Harddangosfa Dylan Thomas, \u2018Dwlu ar y Geiriau\u2019, hefyd yn mynd i\u2019r gorllewin i weld y Ty\u0302 Cychod, sydd yn ei hun yn dystiolaeth o benawdau olaf hanes y Thomasiaid/Tayloriaid."}, {"text_idx": "#000020", "text": "This post is also available in:"}, {"text_idx": "#000021", "text": "Croeso i Ganolfan Dylan Thomas!\nRydym ar agor ar hyn o bryd rhwng 10am a 4.30pm, o ddydd Mercher i ddydd Sul. Mynediad am ddim.\ni sicrhau mai chi yw\u2019r cyntaf i gael y diweddaraf am yr arddangosfeydd, hwyl i\u2019r teulu dros hanner tymor a mwy!"}, {"text_idx": "#000023", "text": "Rydym ar agor ar hyn o bryd rhwng 10am a 4.30pm, o ddydd Mercher i ddydd Sul. Mynediad am ddim."}]